Nàyacaté abénaméeyéi griegonái nèewi,
náapicha níái íiriéyéicatéwa nacái Jerusalén ìyacàlená néré,
nàacaténá Dios íimiétacaná.
Yáté nàaca natàaníca Felipe yáapicha,
yái Betsaida ìyacàlená néeséerica,
ìyéerica Galilea yàasu cáli íinata.
Yá nasutáca íicha abéeri wawàsi,
náimaca irí:
“¡Néeni!
Pimàni walí cayábéeri.
Pité wía Jesús yàatalé watàanícaténá yáapicha.”
Yá Felipe yàacaté icàlidacani Andrés irí.
Néese,
yá nacàlidacani Jesús irí.
Yá Jesús íimaca nalí:
“Idéca nuénáiwaná yàanàaca caináwanácaténá Núaniri Dios imànica núa,
núa asìali Dios néeséerica.
Báisíta,
báisítacué núumaca pirí:
Càmicaalí trigo ituíná yúuwàawa cáli yèewiré,
yá canácata yéewáaná càyacanáca úa.
Quéwa úuwàacaalíwa cáli yèewiré,
uiná ibadácaalí nacáiwa néré,
yá ùdulu imusúawa,
néese,
yá madécanáca ùyacaná.
Yái cáininéerica iicáca icáucawa chái èeri irìcu,
yúucapináca íichawa yái icáucawa càmíiri imáalàawa.
Quéwa yái càmíirica cáininá iicáca icáucawa chái èeri irìcu,
idènìapináca icáuca càmíiri imáalàawa.
Cawinácaalí iwàwa íibaidaca núapicha,
yá iwàwacutá yàacawa núapicha alénácaalíta nuèpuníwa.
Yá Núaniri yàapináca nacái íimiétacaná.”
“¡Siùcade,
nùuwichàasíwata cáiwinama!
Càmita cáalíacáaná nuínáidacawa.
Núaniri,
pichúuliada núa íicha yái càiri yùuwichàacáisica.
Quéwa yácáináta nùanèeri ìwaliná aléi,
yá iwàwacutá nùuwichàacawa.
Núaniri,
pimàni càide iyúwa piwàwáaná,
yéewacaténá èeri mìnanái yàaca píimiétaná.”
Néese,
yá Dios íimacaté chènuníise:
“Idécaté núasáidaca naicá nuchàiniwa.
Quéwa yéewa nuèpùa numànica àniawani.”
Iná níái wenàiwica ibàluèyéicawa néeni,
yéemièyéica isàna,
yá nayúunáidaca énu isànacani.
Quéwa áibanái íimaca:
“Abéeri ángel yái cài itàaníca irí.”
Yá Jesús íimacaté nalí:
“Yái tàacáisi càiricuéca péemìaca,
càmíirita yàanàaca nùwalíisenáta.
Itàaníca nulí,
píalíacaténácué yeebáca nulí càide iyúwa nusutáaná íicha.
Siùcade,
idéca yàanàaca yái èeri Dios yùuwichàidatáipináca macáita níái wenàiwica cabáyawanéeyéica.
Dios yúucacatáipináca yái Camènìadacáirica ichùulièrica chái èeri irìcu.
Quéwa idécanáami natatáca núa àicu ìwali,
yá namichàidaca núa cáli íicha.
Yá manùba wenàiwica macái íiwitáaná yèewíise neebáidapináca nùwali.”
Càité Jesús icàlidaca nalí ìwaliwata,
yéewacaténá náalíacawa càinápinácaalí iicácanáwa yéetápinácawa.
Yá wenàiwicanái íimacaté irí:
“Quéwa càica wéemìaca Dios itàacái ichùulìaná irìcu,
yái Cristoca ìyéeri càiripináta.
Quéwa,
yá píimaca,
núa asìali Dios néeséerica,
iwàwacutápiná nanúaca núa cruz ìwali.
¿Cawiná yái asìali Dios néeséerica?”
Néese Jesús íimacaté nalí:
“Achúma èerita nùyacué píapicha,
núa camalásica.
Iná iwàwacutácué pìyaca càide iyúwa Dios iwàwáaná idècunitàacá nùyacuéca píapicha,
ipíchanácué catéeri ibàlìaca píiwitáise cayábéeri.
Yácáinái yèepuníiricawa catéeri yàapiré,
càmita yáalíawa alénápinácaalí yáawa.
Idècunitàacá pìyacuéca Camalási yáapicha,
peebáidacué ìwali,
yéewacaténácué pìyaca machacàníiri iyú.”
Iná idécanáamité Jesús icàlidaca nalí,
yá yàacatéwa náicha aléde càmicatalépináca náalimá nàanàacani.